น้ำมันดิบปิดวานนี้ร่วงกว่า 2 ดอลล์หลัง EIA คาดอุปทานน้ำมันโลกสูงขึ้น
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (19 พ.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) คาดการณ์ว่า อุปทานน้ำมันในตลาดโลกในปีนี้จะมีปริมาณสูงกว่าอุปสงค์ นอกจากนี้ ตลาดน้ำมันยังได้รับแรงกดดันจากการแข็งค่าของสกุลเงินดอลลาร์
20 พ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนมิ.ย.ร่วง 2.17 ดอลลาร์ ปิดวานนี้ (19 พ.ค.) ที่ 57.26 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนมิ.ย.ที่ตลาดลอนดอน ร่วง 2.25 ดอลลาร์ ปิดที่ 64.02 ดอลลาร์/บาร์เรล
สัญญาน้ำมันดิบ WTI ร่วงลงหลังจาก EIA คาดการณ์ว่า อุปทานน้ำมันในตลาดโลกในปีนี้ อาจจะมีมากกว่าอุปสงค์อยู่ประมาณ 1.3 ล้านบาร์เรลต่อวัน ขณะเดียวกัน EIA คาดการณ์ว่า ปริมาณการผลิตน้ำมันดิบของสหรัฐทั้งในปี 2558 และ 2559 โดยเฉลี่ยจะอยู่ที่ 9.2 ล้านบาร์เรลต่อวัน
นอกจากนี้ ตลาดยังได้รับแรงกดดันจากข่าวที่ว่า ซาอุดิอาระเบียส่งออกน้ำมันดิบเพิ่มขึ้นแตะ 7.9 ล้านบาร์เรล/วันในเดือนมี.ค. ซึ่งเพิ่มขึ้น 548,000 บาร์เรล/วัน จากเดือนก.พ. และเป็นระดับที่สูงที่สุดนับตั้งแต่เดือนพ.ย.2548 หรือในรอบ 9 ปี
ข้อมูลดังกล่าวได้รับการเปิดเผยบนเว็บไซต์ขององค์กร Joint Organisations Data Initiative (JODI) ซึ่งเผยด้วยว่าซาอุดิอาระเบียผลิตน้ำมันดิบได้ 10.29 ล้านบาร์เรล/วันในเดือนมี.ค. เพิ่มขึ้นจากระดับ 9.64 ล้านในเดือนก.พ. โดยยอดการผลิตน้ำมันในเดือนมี.ค.ถือเป็นระดับสูงสุดนับตั้งแต่ที่ JODI ได้เริ่มเก็บรวบรวมสถิติจากรัฐบาลประเทศต่างๆ เมื่อเดือนม.ค.2545
ขณะที่นักลงทุนจับตาดูรายงานสต็อกน้ำมันดิบประจำสัปดาห์ที่สิ้นสุดวันที่ 15 พ.ค.ของสหรัฐ โดย EIA จะเปิดเผยในคืนนี้ตามเวลาไทย ขณะที่นักวิเคราะห์คาดการณ์ว่า สต็อกน้ำมันดิบลดลง 1.1 ล้านบาร์เรล สต็อกน้ำมันเบนซินจะเพิ่มขึ้น 300,000 บาร์เรล ส่วนสต็อกน้ำมันกลั่น ซึ่งรวมถึงฮีตติ้งออยล์และน้ำมันดีเซล คาดว่าจะเพิ่มขึ้น 100,000 บาร์เรล